МОТИВИ КЪМ ПРОЕКТ НА ПРАВИЛНИК ЗА ИЗМЕНЕНИЕ  НА ПРАВИЛНИКА ЗА ОРГАНИЗАЦИЯТА И ДЕЙНОСТТА НА ОБЩИНСКИ СЪВЕТ ЛЪКИ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ 
На основание чл. 21, ал. 3 от Закона за местното самоуправление и местната администрация, чл. 26, ал. 3 и ал. 4 от Закона за нормативните актове и във връзка с чл. 77 и чл. 79 от АПК, предоставяме на вниманието на жителите на община Лъки в регламентирания 30-дневен срок, считано от датата на публикуване на интернет страницата на Община Лъки – http://www.ObsLaki.com/, проект на Правилник за изменение и допълнение на Правилника за организацията и дейността на Общински съвет Лъки, неговите комисии и взаимодействието му с общинската администрация за разглеждане, обсъждане, представяне на становища, предложения за изменение, допълнение и възражения по горецитирания проект.
В съответствие с разпоредбите на чл. 28, ал. 2 от Закона за нормативните актове, към проекта прилагаме следните мотиви:
І. Причини, които налагат приемането на изменение:
Съгласно действащата разпоредба на чл. 17, ал. 2 и ал.3 от Правилника, Председателят изпълнява функциите си на пълно работно време при ненормиран работен ден. Той има право на обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване, отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда, в съответствие с работното му време. Председателят на Общинския съвет има право и на командировъчни и други служебни разходи полагащи му се според разпоредбите на българското законодателство. Възнаграждението на Председателят на Общинския съвет е в размер на 60% от основното трудово възнаграждение на Кмета на общината. 
Предвид обема работа, административна и нормативна натовареност в мандат 2023–2027г.,както и с оглед уеднаквяване на условията в съпоставими по големина и население общини, е необходимо прецизиране на възнаграждението и работното време с реалната ангажираност. Предлага се Председателят да работи при непълно работно време - 4 (четири) часа дневно, при гъвкава организация на работата, а възнаграждението му да бъде в размер на 30% от основното трудово възнаграждение на Кмета на община Лъки.
ІІ. Цели, които се поставят:
Основните цели на предлаганото изменение са:

• Да се приведе работното време на Председателя на Общинския съвет в съответствие с реалната натовареност и обема на дейностите на Съвета.
• Да се оптимизират разходите за издръжка на органите на местното самоуправление чрез намаляване на възнаграждението на Председателя до 30% от възнаграждението на кмета.

• Да се постигне по-ефективно и икономично управление на средствата от общинския бюджет.

• Да се въведе по-гъвкава организационна рамка, съобразена със спецификата на общината и ограничения административен капацитет.

• Да се осигури баланс между правомощията на председателя и необходимото време за тяхното изпълнение, без да се засяга нормалното функциониране на Общинския съвет.

• Да се повиши прозрачността и общественото доверие чрез съобразяване на възнаграждението с действителната заетост на длъжността.
ІІІ. Очаквани резултати:
Очакваните резултати от приемането на изменението включват:
• Намаляване на разходите за възнаграждения от общинския бюджет и освобождаване на финансов ресурс.

• По-добро съответствие между работното време, възнаграждението и фактическата ангажираност на Председателя на Общинския съвет.

• Повишаване на ефективността и рационалността в организацията на работа на Общинския съвет.

• Утвърждаване на принципите на икономичност, целесъобразност и финансова дисциплина в управлението на общината.

• Запазване на нормалното функциониране на Общинския съвет и неговите комисии при по-оптимизиран модел на управление.

• Засилване на общественото доверие в органите на местното самоуправление чрез демонстриране на отговорно и балансирано управление на публичните средства.
ІV. Финансови и други средства, необходими за прилагането:
Прилагането на изменението не изисква допълнителни финансови средства извън утвърдения бюджет на Общински съвет – Лъки. Не засяга структурата на общинска администрация и не се налага промяна в щатната численост или ангажиране на външни изпълнители.
V. Анализ на съответствието с правото на Европейския съюз:
Предлаганото изменение не противоречи на правото на Европейския съюз. То е в пълно съответствие с Европейската харта за местно самоуправление, която акцентира върху необходимостта местните органи да разполагат с адекватни условия за ефективно изпълнение на правомощията си и защита на обществения интерес. Тъй като Правилникът е подзаконов нормативен акт, издаден на основание чл. 21, ал. 2 и ал. 3 от ЗМСМА, неговата правна рамка е пряко обвързана с принципите на местното самоуправление, заложени в правото на ЕС.
Приложение: Проект на Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация:
ПРОЕКТ НА РЕШЕНИЕ:


На основание чл. 21, ал. 2 и ал. 3 от Закона за местното самоуправление и местната администрация, при спазване изискванията на чл. 26, ал. 3 и ал. 4 от Закона за нормативните актове и чл. 77 и чл. 79 от Административнопроцесуалния кодекс, Общински съвет Лъки:

РЕШИ:

1. ПРИЕМА Правилник за изменение и допълнение на Правилника за организацията и дейността на Общински съвет – Лъки, неговите комисии и взаимодействието му с общинската администрация, както следва:
§ 1. Изменя се чл. 17, ал. 2  както следва:
(2) Председателят изпълнява функциите си на непълно работно време – 4 (четири) часа дневно, при гъвкава организация на работата. Като лице на изборна длъжност, той има право на обществено осигуряване и допълнително социално осигуряване при условията и по реда на приложимото законодателство. Има право на отпуски и обезщетения за неизползван платен годишен отпуск, на допълнителни трудови възнаграждения и други плащания при условията и по реда на приложимото законодателство, в съответствие с работното му време. Председателят на Общинския съвет има право и на командировъчни и други служебни разходи полагащи му се според разпоредбите на българското законодателство.

§ 2. Изменя се чл. 17, ал. 3  както следва:
(3) Възнаграждението на Председателя на Общинския съвет е в размер на 30% от основното трудово възнаграждение на Кмета на общината.
ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Правилника за изменение и допълнение на Правилника за организацията и дейността на Общински съвет – Лъки е изменен и допълнен с Решение №….., взето с протокол № ….. от ….2026 година на Общински съвет Лъки и влиза в сила от датата на влизане в сила на настоящото решение. 

§2. Изпълнението на Правилника се възлага на Председателя на Общинския съвет.

